COSTUMUL ÎN CADRUL STILULUI BAROC

*Ziduri ondulate şi mantii fluturânde*



CONDIŢII DE DEZVOLTARE

În ţările aparţinând blocului feudal catolic – **Spania, Italia, Flandra** etc. – prestigiul capetelor încoronate, ca şi cel al aristocraţiei, era susţinut prin desfăşurarea unui **lux inaccesibil poporului de rând** şi printr-o artă măreaţă şi iraţională, în care omul apărea copleşit de forţele de nestăpânit ale Divinităţii.

CADRUL ARTISTIC

Arhitectura ca un decor de teatru creată de Borromini, sculptura plină de patos a lui Bernini, ca şi pictura lui Rubens urmăreau impresionarea privitorilor prin efecte spectaculoase de mişcare, forme şi culori neaşteptate, baroce.

În mobilier, supradimensionat la scara interioarelor, lemnul parcă redevenea plantă vie, cu crengi şi frunze, dar prefăcut, ca prin minune, în aur. Forma dominantă era cea a valului mării, a flăcării sau a crengii care creşte în S cu volume inegale. Acesta se regăseşte în curbele siluetelor supradimensionate, în buclele coafurilor ca şi în detaliile broderiilor de mână şi a dantelelor.

P.P.Rubens, Autoportret cu Isabella Brant,

**Idealul de frumuseţe** era cel al unei fiinţe superioare prin har divin, distante şi inaccesibile.

Sculptural, nobilimea se distingea de vulg prin mărimea nefirească a siluetei realizată prin costum (bonete înălţate cu panaş, corsaj cu baghetă rigidă, fuste cu cercuri pe sârmă etc.), a cărui incomoditate proclama privilegiul de a nu munci.

Pictural, culorile erau rafinate.

Materialele bogate erau ţesute cu fir, împodobite cu dantele şi bijuterii.

Aspectul cel mai somptuos era atins de ţinuta feminină de curte. În picturile lui Velazquez infantele par copleşite de carapacea imensă a perucilor şi a rochiilor rigide în formă de clopot, din mătăsuri şi catifele scumpe. Şi la celelalte curţi europene se îmbrăcau costume de tip spaniol, de o bogăţie imensă, brodate cu perle şi pietre preţioase. Endymion Porter, diplomat englez la Madrid, purta ca panglică la pălărie colierul de diamante al soţiei sale.



Diego Velazquez, Meninele, (detaliu),

1656, Madrid, Prado Diego Velazquez, Infanta Margareta, (detaliu), 1660, Madrid, Prado

Costumul bărbătesc european a suferit însă în mare măsură influenţa modei burgheze, determinată de Olanda, dar interpretată în materiale preţioase, care schimbă aspectul.